Miti e liggenni dâ Sicilia

La Sicilia è lijata a na nfinitati di miti e liggennni ca nta li sèculi hannu nfruinzatu la curtura e li tradizzioni. Assai di chissi vènunu di cunti urali, fàuli, ntrippitazioni fàusi e mminzioni.

 Leggenni grechi 
 Aretusa 
Lu mitu chiù famusu di Sarausa è chiddu di la ninfa Aretusa. La ninfa ô sèguitu di Artemide, currennu lìbbira tra li boschi dû  Peloponnesu, fu taliata di lu picciottu Alfeu ca si  nnamurò pirdutamenti di idda. Ma Aretusa nun avìa lu sò stissu sintimentu, ma sparti stava luntanu di iddu, finu a quannu stanca di ssi nzistenzi dumannò aiutu a Artemide. La Dia l’ammugghiò nta na nùvula duppia sciugghennu la picciotta nta na fonti supra  lu lidu di Ortiggia.

Alfeo dunca addumannò l’aiutu di li Dei, ca lu traspurmaru nta nu ciumi ca nascennnu di la Grecia e attravirsannu tuttu lu mari Joniu si juceva a l'amata fonti.

 Ciane e Ànapo 
Persefone, figghia di Zeus e di Demetra, dia di la viggitazioni e di l'agricurtura, era ntenta a cògghiri ciuri nzemi ê sò cumpagni ninfi ammeri li rivi dû lacu di Pergusa (vicinu  Enna). Mpruvvisamenti, dô regnu suttirraniu spuntò Ade, nnamuratu dâ carusa, ca ppi nun pèrdiri tempu a curtiggiàrila e principarmenti ppi nun addumannari la manu di Persefone a sò frati Zeus, dicidìu di rapìrila.

Fu la ninfa Ciane ca riaggì ô rapimentu tinnènnusi a lu cocchiu di Ade e circannu dispiratamenti di frimmallu. Lu diu nculliritu, ci desi nu corpu cu lu sò scettru traspormànnula nta na dòppia surgiva cu l'acqui culuri turchinu (cyanos 'n Grecu voli diri turchinu).

Lu picciottu Ànapo, nnamuratu di la ninfa Ciane comu vitti ca la zita avìa addivintatu acqua, si fici canciari macari iddu 'n ciumi, e ancora oggi lu ciumi Ànapu ô finiri dû sò pircorsu, nu pocu prima d'agghicari a mari, si jiuci cu l'acqui dû Ciane, ppi jittàrisi ntô Portu Granni di Sarausa.

 Aci 

Aci ('n grecuἊχις, -ιδος, 'n latinu Ăcis, -ĭdis) è nu pirsunaggiu di la mituluggia greca, figghiu di Fauno e di Simetide.

Secunnu lu mitu, Aci era nu pasturi beddu assai ; di iddu si nnamurò la ninfa Galatea, ca era amata di Polifemu. Annurvatu dâ gilusìa, lu ciclopi scafazzò sutta nu massu lu pasturi. Lu sò sangu fu traspurmatu di Galatea nta nu ciumi, ca vinni chiamatu propriu Aci. Prubbabbirmenti lu mitu nni veni dû modu di comu lu ciumi nesci di la sò surgiva: vicinu la costa, ammeri a na cuntrada chiamata oggi "Capu Mulini" (ca è na frazzioni di Aciriali),  nta nu locu dispìcili di agghiùnciri dà terra e cchiù facirmenti dô mari, c’è na nica surgiva firrusa ditta di li pupulazzioni lucali "lu sangu di Aci" pi lu sò culuri russastru.

 Cariddi 

Cariddi ('n grecU Χάρυβδις) Ntâ mitùluggia greca era nu mostru marinu.
Nta lu principiu, Cariddi era na fìmmina, figghia di Puseidoni e Gea, famusa pi li rapini ca facìa e ppi nun èssiri mai sazzia. Nu  jornu arrubò a Eracle li voi di Giriuni e si nni mangiò  na para. Allura Zeus la furminò facènnula cascari ntô mari, unni la traspurmò nta nu mostru ca furmava nu vòrtici marinu, capaci d'agghiùttiri li navi di passaggiu.
La liggenna metti ssu vòrtici da unu di li dui lati dû strittu di Missina, 'n facci a chiddu dô mostru Scilla.
Li navi ca trasèvunu ntô struttu eranu custretti a passari vicinu a uno di li dui mostri.
Nta ddu pezzu di mari li vòrtici si crianu ppi l'incontru di li currenti marini, ma nun sunnu tantu forti.

Secunnu lu mitu, li Argunauti arrinisceru a sarvàrisi dû pirìculu, rapprisintatu di li dui mostri, picchì guidati di Teti, matri di Achilli, una di li Nereidi.

 Lu  ratto di Prusèrpina 
Prusèrpina, figghia di Cèreri, vinni rapita di Plutoni, diu di l’ìnferi, ca si era nvaghitu di idda; chissu  assumatu dô  regnu dê morti, attraversu na grutta misa ntô Lacu di Pergusa,  ammeri l’Etna, unni, comu dici lu  mitu, Prusèrpina stava cugghiennu ciuri, acchiappa la carusa e la metti ntô sò carru  purtànnula  cu iddu nta l’ìnferi..

 Polifemu 
Pi Polifemu ci sunnu  dui miti, unu cuntatu di Omeru, unni Polifemu è nu semiumanu gicantescu cu nu sulu granni occhiu mmenzu la frunti, ca addeva pècuri e si nutri di furmaggiu e, quannu capita, di cristiani. Iddu campa ntâ Sicilia ê pinnici di l’ Etna unni  sbarca Ulissi, ammeri na lucalità ca oggi si chiama Aci Trizza. Ulissi e li sò cumpagni  vènunu ntrappulati dô gicanti ca si nni mancia tri.

L'àutru mitu veni cuntatu nta li Mitamorfosi  di Ovidiu, e è lijatu a "Aci e Galatea". Aci è nu pasturi sicilianu, mentri  ca Galatea è na Nereide. Idda è nnamurata di Aci e macari chistu di Galatea. Ma nta la storia c’è macari Polifemu  ca è  nnamuratu di Galatea e ppi gilusìa ammazza cu nu mazzacani lu pasturi Aci.

 Còcalu 

Còcalu è  figghiu dô ciclopi Briareo, re di li Sicani.

Secunnu lu mitu Dedalu fujitu di Creta nzemi a lu figghiu Icaro, s’ammucciò ntî Còcalu, ca ci fici costruiri Camico, cità mprendìbbili unni Dedalo campò. Ma Minosse, vinutu a canuscenza di l’arrivu di Dedalo nta Sicilia, salpò verso l’ìsula, ma nun arrinisciu a  evitari li nsidî di Còcalo, ca prima lu fici manciari e appoi lu ammitò a fari nu bagnu cu li sò tri figghi fimmini,  ca lu ficiru mòriri annijatu.
 Etna 
Etna è lu nomu di na dia di la mitulogìa greca.

Era cunziddirata figghia di Uranu e Gea. Lu dragu Tifone, si pinzava ca campava ntê  vìsciri di l’ Etna e era lu mutivu di li distruttivi eruzzioni.

La Sicilia, terra di vurcani e frummentu, era mutivu di liti cuntinui tra Efesto e Demetra, dei lu primu dô focu e la secunna di li messi. Etna fici di àrbitru.

Frati pii

Li frati Anapìa e Anfinomo sunnu supprisi ntê campi, nzèmula a li vecchi ginitura, di n’eruzzioni di l’Etna. L’ùnica spiranza è scappari cu mprescia, ma li ginitura, ca sù vecchi, nun ponnu cùrriri. Li frati allura si li càrricanu supra li spaddi, macari ca cu ssu pisu è fàcili ca non ponnu arrinèsciri a fùjiri di la lava. Quannu sunnu agghicati di la lava, chista si sparti nta dui rami e appoi si junci n'àutra vota, lassannu li dui fratuzzi e li vecchi ginitura sani e sarvi.

 Liggenni 
 Castagnu dê Centu Cavaddi 

Si cunta ca na Riggina, cu centu cavaleri ô sèguitu e dami, fu surprisa mentri s’attruvava  ntô virsanti sittintriunali di l’Etna a Tricastagni da nu timpurali, ntê  vicinanzi di nu granni àrvulu di castagnu unni sutta li sò rami attruvò riparu cu tuttu lu numirusu sèguitu. La timpesta  cuntinuò tuttu lu jornu e tutta la notti e accussì la riggina passò sutta li rami dû granni castagnu la notti ‘n cumpagnìa, si cunta, di unu o cchiù amanti tra li cavaleri ô sò sèguitu.
Nun si sapi bonu cu putissi èssiri ssa  riggina,  ppi arcuni si tratta  di Giuvanna I d'Aragona, mentri ppi àutri  di Giuvanna I d'Angiò .

 Colapisci 
La leggenna cunta di Cola (Nicola) di Missina,  figghiu di  piscaturi, e chiamatu Colapisci pi la sò granni maistranza ntô natari macari nta l’acqua funna. Ogni vota ca assuma dô funnu dô mari, cunta di li miravigghi ca vidi e na vota porta macari ‘n supirfici nu trisoru.
Li sò gesta arrivanu a l’aricchia  di lu re e mpiraturi dâ Sicilia Fiderico II ca dicidi di mittìrilu a la prova. Annunca lu re e tutta la  corti si nni vannu  ô largu a bordu di na varca. Pi prima cosa jetta nta l’acqua na coppa e sùbbitu Colapisci la va a pigghiari ntô funnu dô mari. Lu re jetta allura la sò curona nta nu puntu ancora cchiù funnu e Colapisci n’àutra vota ci porta la curona. Pâ  terza vota lu re lu metti a la prova  jittannu n’aneddu nta nu puntu ancora cchiù funnu , ma, a sta vota, passa lu tempu  e Colapisci nun assuma e nuddu di tannu lu vitti cchiù.

Dici  la liggenna, ca Colopisci scinnennu ancora chiù ntô funnu dû mari, vitti ca  la Sicilia vinìa tinuta di tri culonni e una di chissa era  tutta smanciata di l’acqua e era ormai addivintata accussì fina ca nta nu mumentu puteva rumpìrisi. Dunca Colopisci pigghia la dicisioni d’arristari sutt’acqua pi mantèniri ssa culonna e evitari accussì ca la Sicilia sprufunnassi ntô mari: ancora oggi iddu s’attrova a tèniri ssa culonna.

 Fata Morgana 

Na liggenna assai cuntata nta tutti li cuntrati  dô Stritto  dici ca nta l’èbbica di li nvasioni barbàrichi ntô misi d’austu, mentri  celu e  mari eranu senza nu ciusciu di ventu, e na  negghia nica-nica faceva comu a nu velu a l'urizzonti,  li bàrbari doppu ca attravissaru tutta la pinìsula taliana,  agghicaru ntê costi  dâ cità di Riggiu e s’attrovaru davanti a lu stritto ca sparti la Calàbbria da Sicilia. ‘N  facci, nta l’àutra  spunna dô mari, vìttiru n'isula - la Sicilia - cu nu granni munti fumanti - l'Etna - e lu Re bàrbaru s’addumannò comu putìa fari pi agghiuncìrila truvànnusi senza mancu na varca. Mpruvvisamenti  apparìu na fimmina  bedda assai, ca ci uffrìu l'ìsola a lu cunquistaturi, e cu nu cennu dâ manu ci la fici appariri vicinissima, a purtata di manu. Taliannu nta l'acqua iddu vidìa chiari  li munti, li spiaggi, li strati di  campagna e li navi ntô portu comu si potissi tuccàrili chê manu. Picciò lu Re bàrbaru sautò ‘n terra  dô cavaddu e si jittò nta l'acqua, sicuru di putiri agghicari a l'ìsula cu nu paru di brazzati, ma l'incantèsimu si ruppi e lu Re annijò miseramenti. Tuttu chiddu ca avìa vistu era, nfatti, nu miraggiu, nu jocu di luci di la bedda e scanusciuta fìmmina, ca era  la Fata Morgana.
 Liggenni varî

Marzu e la vecchia
A tempi antichi li misi eranu cristiani comu sù ora; veni a diri ca si chiamavanu, mittemu, Jinnaru, Frivaru, Marzu, Aprili... Ora na vota Marzu si nnamurò di na vecchia e la vulìa pi muggheri. Putìa èssiri mai chistu? La vecchia nun lu vulìa, e quantu voti iddu truzzava pri avilla pi muggheri, tanti voti idda rispunnìa no; pirchì Marzu ha statu sempri tintu. Ci vulevunu pochi jorna a finiri lu misi, e Marzu nun sapìa chi fari pi svinciàrisi di sta vecchia, ca l'avìa disprizzatu sempri. Allura preja a sò frati Aprili e cci dici: " Aprili, fratuzzu miu, mprèstami tri jorna di li toi quantu fazzu muriri a na vecchia ca m'ha fattu tanti minisprezzi". "Patruni!" rispunniu Aprili; e Marzu ncuminciò a fari tantu friddu ca la vecchia ristò mpassulata. E di ddocu ni vinni lu mottu: " Marzu si fici mpristari tri jorna di Aprili pi fari muriri la vecchia"

(Rif.:Pitrè - da: Leggende, usi e costumi del popolo siciliano)

La Principessa di Carini
Si cunta ca lu Prìncipi di Carini avìa na figghia, ca ô tempu di la nimicizia dê palermitani cu li missinisi, si nnammurò di nu nòbbili di Missina. Quannu lu seppi lu patri, ci pigghiò la raggia, e nun nni vosi sapiri nenti di ssu partitu. La figghia fu chiuruta nta lu palazzu di Palermu. Nu jornu, pirò, idda si nni fujivu cu l'amanti e si nni jivu a Carini. Lu patri, quannu lu seppi, armò li sò truppi e curriu di notti a notti a Carini.

La picciotta a l'arba vitti tutta ssa genti vèniri agghiri lu casteddu e scappò pi fari fujri di na finestra l'amanti; scinniu dô casteddu e casa pi casa addumannò di èssiri ammucciata; ma nuddu la vosi, mancu li mònichi dâ Badìa, pirchì tutti avianu scantu di lu Prìncipi. Dunca idda turnò ntô casteddu, unni sò patri jeva circànnula pi tuttu lu palazzu. Era n'armali. La figghia appena lu vitti, curriu a nginucchiàrisi a li sò pedi addumannannu pirdunu; ma lu Prìncipi, mbistialitu, senza nudda pietati, ci desi nu corpu. La pòvira carusa si tuccò cu la manu la firita e, appoi, cu chissa s'appuggiò ntô muru lussànnucci li macchi di sangu, ca ancora oggi asìstunu.Morta e purtata ntâ cresia, lu patri Prìncipi, pintutu, ci fici nu granni funirali.

C'è cuntinuamenti na lanterna addumata nta la cresia unni idda fu sippillita.

Nu pueta carinisi, ci fici na longa puisìa ca a Carini quasi tutti sannu.
 (Puimettu dû XVII sèculu di auturi anònimu)

Èssiri di chiddi di darreri lu cannizzu (liggenna palermitana)

Na vota lu Maistru caminava pi lu munnu. Era Stancu. - Vitti na fìmmina assittata davanti la porta. "Bona donna" ci dissi "mi vuliti fari arripusari nu pizzuddu ?" - "Patruni!" arrispunniu la fìmmina; e lu fici assittari e cci detti a manciari. Ddà davanti c'eranu na pocu di picciriddi: "Sti picciriddi sù vostri?" - "Sissignura". - " E quantu nn'aviti?" - " Setti, Signuri." Lu Signuri sapìa ca li figghi di sta fìmmina nun eranu setti, ma quattòrdici; pirchì chista o s'affruntava, o nun li vuleva bèniri a tutti di la stissa manera; nun vuleva fari sapiri ch'avìa quattòrdici figghi e l'àutri setti li tinia darreri lu cannizzu.  "E iu vi binidicu sti setti figghi!" dissi lu Sigunri e si nni jiu.Sti setti figghi addivintaru ricchi, e l'àutri setti arristaru puvireddi.

E di ddocu nni vinni lu muttu: Nui semu di chiddi di darreri lu cannizzu.

(Rif.: Pitrè - da: Leggende, usi e costumi del popolo siciliano)
Li truvaturi
Quannu arrivaru li mussurmani, li siciliani circaru d'ammucciari li trisori suttirànnuli 'n posti sicuri, spiciarmenti tanti foru suttirrati nta li pinnici di l'Etna. Sti trisori ammucciati sunnu li truvaturi e sunnu custuditi dê pircanti, ca fannu ogni tipu di truccu pi mpidìrini lu ritruvamentu. Quarchi cristianu, ogni tantu, penza di scupriri una di ssi truvaturi e addivintari riccu.

Nu jornu nu picuraru ca portava li sò pecuri ntô munti Santa Maria, ntâ zona nord di l'Etna, vitti na granni petra ca ntuppava lu ngressu di na grutta. Taliannu megghiu, vitti n'aneddu di ferru misu ntâ petra. Lu picuraru ncumciau a tirari l'aneddu cu tutti li sò forzi, nzinu a quannu arrinesciu a scupirchiari la grutta. Miravigghia di li miravigghi: vintiquattru munzeddi di muniti d'oru sunnu d'avanti a l'occhi dû pastureddu. Iddu 'n prescia si jinchi di muniti la visazza e penza di turnari pi pigghiari àutri muniti, ma, quannu è jiuntu quasi a nisciuta dâ grutta, na vuci di fìmmina ci dici: "Viddanu, comu t'arrìsichi di purtàriti li dinari!"

Tirrorizzatu lu picuraru fuji lassannu 'n terra la visazza china di dinari e, nta la cunfusioni dû mumentu, rimetti la petra ca ntuppa lu ngressu dâ grutta, cu l'aneddu arriversa, zoè versu l'intra dâ grutta. Accussì, di ssa grutta e di ssu trisoru, si persi ogni rifirimentu e pi tanti ca l'hannu circatu ntô munti Santa Maria, nuddu hà rinisciutu cchiù a vidiri li vintiquattru munzeddi di muniti d'oru.
Madonna dî milizzi

Â Piddirina
La custa dâ pinìsula dâ Maddalena a Sarausa, accuddì chiamata pirchì na vota, 'n tempi antichi, ci avìa stata na crisiudda additicata a Maria Maddalena, è saputa sèntiri dê sarausani comu "â Piddirina", pri na liggenna dî piscatura.

Si cunta e s'aricunta ca cc'era na vota nu giùvini marinaru e cc'era na picciotta bedda ca ntî li notti, quannu la luna era china, s'ancuntràvanu ammucciuni nta la grutta misa dintra la baia di la Piddirina, e doccu nzemi si curcàvanu supra a nu lettu fattu di alghi cugghiuti a mari.

Na notti, ca cc'era luna china, la picciotta ivu, come sempri facìa quannu la luna era china, a la grutta p'aspittari lu giùvini marinaru, ma chistu non si vitti e non si vitti cchiui. 
La bedda picciotta non si detti paci e di tannu ivu piddigrinannu tanti e tanti voti ammeri a la grutta, ma sempri nuddu si vidìa.

Cùntanu li piscatura ca ancora aoggi, ntê notti quannu la luna è china, cui pi mari va' agghiri a la grutta, vidi, ammugghiata ntâ luci dâ luna, la pòvira Piddigrina, ca aspetta e aspetta lu sò beddu marinaru.

Talìa macari 
Liggenni catanisi 



Catigurìa:Liggenni
Catigurìa:Linguìstica
Catigurìa:Sicilia